ཐུགས་རྗེ་ཆེན་པོ་པད་དཀར་ཕྲེང་བའི་བསྙེན་ཡིག་ཙིནྡྷ་མ་ཎིའིི་དོ་ཤལ་བཞུགས།  འཕགས་པ་ཐུགས་རྗེ་ཆེན་པོ་ལ་གུས་པས་ཕྱག་འཚལ་ལོ། །དེ་ལ་འདིར་ཐུགས་རྗེ་ཆེན་པོའི་སྒོ་ནས་བསྙེན་སྒྲུབ་གཏོང་བར་འདོད་པ་དག་གིས་ལག་ཏུ་ལེན་པའི་རིམ་པ་ལ། གནས་དང་དུས་དང་གང་ཟག་དང་ཡོ་བྱད་དང་སྒྲུབ་ བའི་ཐབས་སྟེ་ལྔ་ལས། དང་པོ་ནི། སྔོན་བྱོན་གྱི་སྐྱེས་བུ་དམ་པ་རྣམས་ཀྱི་ཞབས་ཀྱིས་བཅགས་ཤིང་བྱིན་གྱིས་བརླབས་པ་དང་། སྒྲུབ་གནས་ནི་མཆོག་ཡིན་ལ། དེ་ལྟ་བུ་མ་འཛོམས་ན་ས་ཕྱོགས་གཙང་ཞིང་ཡིད་དུ་འོང་བ། བཀྲ་ཤིས་ཤིང་ནག་ཕྱོགས་ཀྱིས་བདག་ཏུ་མ་བཟུང་བ། གདོན་ཆེན་མ་རུངས་པ་གནས་པའི་ས་ཕྱོགས་མ་ཡིན་པ། མི་དང་མི་མ་ཡིན་གཅན་གཟན་སོགས་ཀྱིས་ བར་ཆད་མི་འབྱུང་བ་ཞིག་བརྟེན་དགོས། གཉིས་པ་དུས་ནི་སྤྱིར་ར་བ་བཞི། ཉི་མ་བྱང་བསྒྲོད། ཟླ་བའི་ཡར་ངོས། བྱེ་བྲག་ལས་སོ་སོར་བྱེད་སྐབས་ཞི་རྒྱས་དབང་དྲག་གི་ལས་ལ་རིམ་པ་བཞིན་དབྱར་སྟོན་དགུན་དཔྱིད་བཞིའི་ར་བ་ལ་ལས་དེ་དག་སྒྲུབ་པ་གཙོ་བར་བཤད་ལ། གང་ལའང་གཟའ་སྐར་འཕྲོ་སྦྱོར་བཟང་བ་ཤིན་ཏུ་གཅེས། ཁྱད་པར་དྲག་པོའི་ལས་ལ་ཉི་མ་ལྷོ་བགྲོད་ མར་ངོས་འཕྲོ་སྦྱོར་རྩུབ་པ་སོགས་གོང་སྨོས་དག་ལས་ལྡོག་པ་ཡིན་ནོ། ། ཐུན་གྱི་ཐོག་མ་དགོང་ཐུན་ནས་འཇུག་པ་ཤས་ཆེ་བ་ཡིན། གསུམ་པ་སྒྲུབ་པ་ པོའི་གང་ཟག་ནི། སྒྲུབ་བྱའི་ཆོས་ལ་ཡིད་ཆེས་པའི་དད་པ་ཆེ་བ་དང། །བླ་མ་སངས་རྒྱས་དངོས་སུ་མཐོང་བའི་མོས་གུས་ཆེ་བ་དང་། རྒྱུད་སྨིན་པར་བྱེད་ པའི་དབང་བཞི་ཐོབ་ནས་སྣོད་རུང་དུ་བྱས་པ་དང་། སྒྲུབ་པའི་གཞི་དམ་ཚིག་རྣམས་ལེགས་པར་བསྲུང་ཞིང་མ་ཉམས་པ་དང་། བསྒོམ་བྱའི་དོན་ལ་ངེས་པ་རྙེད་པའི་ཤེས་རབ་ཆེ་བ་དང་། ཟབ་མོས་དོན་ལ་དཔྱད་པ་རྫོགས་པའི་ལྟ་ བ་མ་ནོར་བ་དང་ལྡན་པ་དག་གིས་གསང་སྔགས་སྒྲུབ་ན་ཆོད་ཆེ་བ་ཡིན། དེ་ལྟ་བུའི་ཁྱད་ཆོས་དྲུག་དང་མི་ལྡན་པས་གསང་སྔགས་བསྒྲུབ་ཀྱང་མི་འགྲུབ་ལ། དེ་ཙམ་མ་ཟད་འཕུང་བའི་རྒྱུ་ཡིན་པར་གསུངས་སོ། །བཞི་བ་སྒྲུབ་པའི་ཡོ་བྱད་ཀྱི་རྫས་རྣམས་ནི། མཚམས་ཀྱི་རིང་འདང་ངེས་ཀྱི་འཚོ་བ་བཟའ་བཏུང་ གི་རིགས་འབྱོར་ན་རབ། གོས་བརྗེ་བའི་རིགས་དང་། ནད་བཟློག་སྨན་དང་། བགེགས་བཟློག་གུ་གུལ་ཐུན་རྫས་དང་། སྒྲུབ་རྟེན་གཏོར་མ་དང་གཞུང་ནས་ཇི་ལྟར་གསུངས་པ་བཞིན་ཚད་ལྡན་དང་། མཆོད་རྫས་ཕྱི་ནང་གསང་བ་རྣམས་རྒྱུ་གཙང་བ་ཅི་འབྱོར་སེར་སྣས་མ་སྦག་པའི་དངོས་རྫས་དག་པ་དང་། གཞན་ཡང་མཁོ་བའི་ཡོ་བྱད་གང་དགོས་དང་པོ་ཉིད་ནས་ཚོགས་པར་བྱའོ། །ལྔ་བ་སྒྲུབ་པའི་ཐབས་དངོས་ལ་ཐོག་མཐའ་བར་གསུམ་དུ་ཇི་ལྟར་བྱ་བའི་ཚུལ་ལ་ གསུམ་ལས། དང་པོ་རྩ་བའི་བསྙེན་པའི་གཞི་བསྙེན་དུ་གྲགས་པ་དེ་ཉིད་ལག་ཏུ་ལེན་པའི་ཚུལ་ནི། ཐོག་མར་ཁྲིད་ཞུས་ཏེ་གོ་བ་ལེགས་པར་ཆགས་པ་འདི་ཤིན་ཏུ་གལ་ཆེ་སྟེ། དེང་སང་སྡོད་པའི་ཚེ་དེ་རིང་ལྟ་བུ་ལ་ཁྲིད་ཞུ་བ་དང་། གཏན་ནས་ཁྲིད་དང་ལག་ལེན་ཅི་ཡང་མི་ཤེས་པར་སྡོད་པ་སོགས་མང་བས། དེ་ལྟ་བུས་དོན་གྱི་གནད་དུ་མི་འགྲོ་བའི་ཕྱག་ལེན་ངན་པ་དག་དོར་བར་བྱས་ནས། ཐོག་མར་བསྙེན་པ་ལ་འཇུག་ཉེ་བའི་གོང་ནས་དཀོན་མཆོག་གི་རྟེན་ལ་མཆོད་འབུལ། གསུང་རབ་སྒྲོགས་པ། སཱཙྪ་འདེབས་པ། སྲོག་ བླུ། ཆོས་སྐྱོང་ལ་གཏོར་འབུལ་གསོལ་སྐོང་། བསང་བརྔན་གསེར་སྐྱེམས། ཆུ་སྤྱིན། ཚོགས་བསགས་མཎྜལ། རྡོར་སེམས་བསྒོམ་བཟླས་སོགས་ཉིན་ཁ་ཤས་ལ་ཅི་འགྲུབ་བྱས་ན་བར་ཆད་མི་འབྱུང་བ་དང་དངོས་གྲུབ་མྱུར་བའི་དགོས་པ་ཡོད་དོ། །འདི་རྣམས་རྒྱབ་སྐྱོར་དགེ་བའི་དཔུང་བསྐྱེད་ཡིན་པས་འཛོམས་ན་རབ་ཡིན། མ་གྲུབ་ཀྱང་ཆད་པའི་སྐྱོན་མེད་དོ། །མདོར་ན་ཆགས་ སྡང་སོགས་ཉོན་མོངས་པའི་ཕྱོགས་སུ་ཤོར་ན་ངན་དྲེད་དུ་སོང་བ་ཡིན་པས་དོན་མི་འགྲུབ། སྒྲུབ་པའི་དུས་ན། ཡི་གེ་བྲི་བ། ཀློག་པ་འཛིན་པ། དཔེ་ཆར་ བལྟ་བ་སོགས་བྱས་ན་བཟང་དྲེད་ཡིན་པས་མི་འགྲུབ་པས་དེ་གཉིས་དང་བྲལ་ནས། གང་སྒྲུབ་པ་དེ་ཉིད་ལ་ཤེས་པ་རྩེ་གཅིག་ཏུ་ཕུར་ཚུགས་སུ་དྲིལ་ཏེ་སྡུག་སྲན་དཀའ་ཐུབ་སྙིང་རུས་ཆེན་པོས་བསྒྲུབ་པ་འདི་མཐར་ཕྱིན་པར་བྱའོ་སྙམ་པའི་དམ་བཅའ་བརྟན་པོར་བཟུང་ལ། དེ་ནས་དང་པོ་འཇུག་པའི་དུས་སུ་སྐྱབས་འགྲོ་བྱ། བྱང་ཆུབ་མཆོག་ཏུ་སེམས་བསྐྱེད། ལྷ་ཡི་ང་རྒྱལ་དང་ལྡན་པར་གཏོར་མ་གསུམ་བཤམ་སྟེ། དང་པོ་བླ་མ་དཀོན་མཆོག་ལ་ཕུལ་ལ་གསོལ་བ་གདབ། གཉིས་པ་ཆོས་སྐྱོང་ལ་ཕུལ་ནས་བར་ཆད་མི་གཏོང་བའི་ཕྲིན་ལས་བཅོལ། གསུམ་པ་གཞི་བདག་ལ་ཕུལ་ནས་གནས་སོ་ཞུ། དེ་ནས་མཚམས་བཅད་དེ་བར་ཆད་མི་འབྱུང་བའི་རྟེན་འབྲེལ་དུ། སྒོ་སྲུང་ཐོ་དཀར་པོ་གཅིག་བརྩིགས། སྡོད་ཚུགས་པའི་རྟེན་འབྲེལ་དུ་མལ་འོག་ཏུ་ས་དཀར་པོས་གཡུང་དྲུང་གི་རི་མོ་བྱ། དེ་ནས་ཐུན་མཇུག་དཀར་གཏོར་འབུལ་རྣམས་འགྲུབ་ན་བྱ། མ་འགྲུབ་ནའང་གཞི་བདག་དང་བགེགས་གཏོར་བཏང་ཞིང་བགེགས་བསྐྲད་ཚུལ་བཞིན་བྱ། ཐོ་ལ་རྒྱལ་ཆེན་བཞིའི་སྐུའམ་སྔགས་བྱང་ཙམ་བཙུགས། དེའི་མདུན་དུ་མཆོད་གཏོར་བཤམས་ལ། བསང་སྦྱངས། སྟོང་པའི་ངང་ལས་བྷྲཱུཾཿལས་རིན་པོ་ཆེའི་སྣོད་ཀྱི་ནང་དུ་ཨོཾ་ལས་ཕྱི་ནང་གསང་བའི་མཆོད་པའི་ཚོགས་བསམ་གྱིས་མི་ཁྱབ་པ་རབ་འབྱམས་ནམ་མཁའ་གང་བར་གྱུརཿཨོཾ་བཛྲ་པུཥྤེ་དྷུ༴སོགས། ཤབྟ་པཱུ་ཛ་ས་མ་ཡེ་ཧཱུྃ༔ རིན་པོ་ཆེའི་གཏོར་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་འདོད་ཡོན་གྱི་ཕུང་པོ་ནམ་མཁའ་མཛོད་ཀྱི་རང་བཞིན་དུ་གྱུར༔ ཨོཾ་ཨཱཿ ཧཱུྃ་ཧོཿ ཞེས་བྱིན་གྱིས་བརླབས། ཐོ་རྣམས་བསང་སྦྱངས། སྟོང་ པའི་ངང་ལས་ཤར་དུ་རྒྱལ་པོ་ཆེན་པོ་ཡུལ་འཁོར་སྲུང་དཀར་པོ་པི་ཝཾ་འཛིན་པ། ལྷོར་འཕགས་སྐྱེས་པོ་སྔོན་པོ་རལ་གྲི་འཛིན་པ། ནུབ་ཏུ་སྤྱན་མི་བཟང་དམར་པོ་སྦྲུལ་ཞགས་དང་མཆོད་རྟེན་འཛིན་པ། བྱང་དུ་རྣམ་ཐོས་སྲས་སེར་པོ་བེ་ཅོན་དང་ནེའུ་ལེ་འཛིན་པ་རྣམས་སུ་གྱུར། རང་གི་སྙིང་ཀ་ནས་འོད་ཟེར་འཕྲོས་རི་རབ་ཀྱིི་ཕྱོགས་བཞི་ནས་རྒྱལ་པོ་ཆེན་པོ་སྡེ་བཞི་འཁོར་དང་བཅས་པ་བཛྲ་ས་མ་ཡ་ཛཿ ཞེས་སྤྱན་དྲངས། ཛཿ ཧཱུྃ་བཾ་ཧོཿ ཨརྑྷཾ༴ སོགས་ནས་ཤབྟའི་བར་གྱིས་མཆོད། ཨོཾ་ཌྷྀཥྚ་རཥྚ་ཡེ་སྭཱ་ཧཱཿ ཨོཾ་བཻ་རུ་དྷ་ཀ་ཡེ་སྭཱ་ཧཱཿ ཨོཾ་བཻ་རུ་བྷ་ཀྵ་ཡེ་སྭཱ་ཧཱཿ ཨོཾ་བཻ་ཤྲ་མ་ཎ་ཡེ་སྭཱ་ཧཱཿ ནམ་མཁའི་མཛོད་ཀྱི་སྔགས་ལན་གསུམ་གྱིས་གཏོར་མ་ཕུལ་ནས། ཟབ་ཅིང་རྒྱ་ཆེན་གཟིགས་པ་པོཿཡུལ་འཁོར་སྲུང་དང་འཕགས་སྐྱེས་པོཿ སྤྱན་མི་བཟང་དང་རྣམ་ཐོས་སྲསཿ རྒྱལ་ཆེན་བཞི་ལ་ཕྱག་འཚལ་ལོཿ མཆོད་སྦྱིན་གཏོར་མ་འདི་བཞེས་ལཿ ཕྱོགས་བཞིའི་བགེགས་ཀྱི་མཚམས་ཆོད་ཅིགཿ ཅེས་དང་། གོང་གི་སྔགས་རྣམས་ཀྱི་མཐར། ཏིཥྛ་བཛྲཿཞེས་བརྟན་བཞུགས་བྱ། སྒྲུབ་ཁང་གི་ཕྱོགས་སོ་སོ་ནས་རང་རང་གི་རྒྱལ་ཐབས་ཀྱི་དཔུང་དང་བཅས་ཏེ་བསྲུང་བར་བསམ། དེ་ནས་སྲུང་འཁོར་བརྟན་པོར་བསྒོམས་ལ། འདི་ནི་མཚམས་གྲོལ་དུས་ནུབ་ཐ་མའི་ཚེ་མ་གཏོགས་མི་བསྡུ་ཞིང་། ཐུན་མགོ་ཐམས་ཅད་དུའང་གསལ་འདེབས་རེ་བྱས་ཏེ། བར་ཆད་མི་འཇུག་པའི་དགོས་པ་ཡོད་པའི་ཕྱིར༔ འདི་སྐབས་དོན་ཆེ་བའི་མི་དང་འཕྲད་དགོས་པ་རྣམས་དང་། མཐུན་རྐྱེན་ཟས་གོས་སྨན་པ་སོགས་རྒྱུ་འགྲུལ་གཞན་ ནས་འོང་དགོས་པ་དག་ལ་དམིགས་རྡེའུ་བཞག་ལ་བསྲུང་འཁོར་དུ་བཅུག། མཚམས་གཡོག་སོགས་ཀྱང་མ་བྱུང་ན་འདི་ཙམ་ནས་འབོད་སྙམ་པ་བྱ། དམིགས་འོག་ཏུ་འཇུག་ཧ་ཅང་མང་ན་མི་ལེགས་ཀྱང་། འདི་ལྟར་བྱེད་སྙམ་པའི་དོག་ཟོན་གྱིས་དང་པོ་རྒྱ་ཆེ་ཙམ་བཅུག་ན་མཚམས་མི་རལ་བའི་དགོས་པ་ཡོད། དམིགས་བསལ་ཁྱད་པར་ཅན་མ་བྱུང་དངོས་སུ་གཏོང་ལེན་བྱེད་དུས་རྒྱ་ཆུང་ བ་གུ་དོག་པར་བྱས་ནས་མཚམས་དམ་པར་བྱ་དགོས། དེ་ཡང་ལོ་མཚམས་ཙམ་བྱེད་རྒྱུ་ཡིན་ནའང་རེ་ཞིག་བདུན་གསུམ་ཙམ་བྱ་སྙམ་པའི་འཕེན་པ་གཏོང་ ཞིང་གཞན་ལ་དེ་ལྟར་བཤད། དེ་ནས་རིིམ་གྱིས་སྤར་ནས་ཡུན་བསྲིང་ན་བར་ཆད་ཆུང་བས་དང་པོའི་དམ་བཅའ་ཐུང་སེ་བ་བྱ། དམ་གཙང་རེ་གཉིས་མ་གཏོགས་སུ་ལའང་ལྷ་འདིའི་མཚམས་བྱེད་རྒྱུ་ཡིན་ཞེས་གོ་བར་མི་བྱེད། གཉིས་པ་བར་དུ་ཇི་ལྟར་བྱ་བ་ནི་བསྙེན་སྒྲུབ་ཡན་ལག་བཞི་ལྡན་གྱི་སྒོ་ནས་ཉམས་སུ་ལེན་པ་སྟེ། བསྙེན་པ་དང་། ཉེ་བར་བསྙེན་པ། སྒྲུབ་པ་དང་། སྒྲུབ་པ་ཆེན་པོ་སོགས་རྣམ་གྲངས་མང་ལ། ཇི་ལྟར་སྒོམ་པའི་ཐབས་ལ་གསུམ། སྔོན་འགྲོ་དངོས་གཞི་རྗེས་གསུམ་ལས། དང་པོ་སྔོན་འགྲོ་ནི། ཐོག་མར་ནང་བ་སངས་རྒྱས་པའི་སྡོམ་པ་ཐམས་ཅད་ཀྱི་གཞི་རྟེན་དུ་གྱུར་པ་སྐྱབས་འགྲོ་དང་། ཐེག་ཆེན་ལམ་གྱི་རྩ་བ་བྱང་ཆུབ་མཆོག་ཏུ་སེམསས་བསྐྱེད་པ་གཉིས་ནི་མེད་ཐབས་ མེད་པ་ཡིན། བགེགས་བསྐྲད་སྲུང་འཁོར་བསྒོམས་པས་བར་ཆད་སེལ་བ་དང་། ཚོགས་བསགས་བྱིན་འབེབས་མཆོད་པ་བྱིན་གྱིས་བརླབས་པ་སོགས་ མཐུན་རྐྱེན་སྒྲུབ་བྱེད་ཀྱི་ཡན་ལག་ཡིན། དེ་དག་ཀྱང་སྦྱང་བྱ་འཁོར་བའི་སྐྱེ་གནས་ཀྱི་སྐྱོན་དང་ཕྱི་མའི་གནས་ལུས་ལོངས་སྤྱོད་ཀྱི་འགལ་རྐྱེན་རྣམས་སྦྱོང་ཞིང་བསྲུང་བ་དང་། མཐུན་རྐྱེན་བསོད་ནམས་ཆ་མཐུན་ལས་གསོག སྦྱང་འབྲས་སངས་རྒྱས་ཀྱི་མཛད་པ་ལ་བར་དུ་གཅོད་པའི་བདུད་བཞི་བཅོམ་པ་དང་། ཚོགས་གཉིས་གསོག་ཅིང་འོད་ཟེར་ཆེན་པོའི་དབང་བསྐུར་བ་ཞིང་ཡོངས་ སུ་སྦྱོང་བའི་ཏིང་ངེ་འཛིན་མངོན་དུ་བྱེད་པ་སོགས་རྟེན་འབྲེལ་འགྲོས་མཚུངས་པ་ཡིན་ནོ། །གཉིས་པ་དངོས་གཞི་ལའང་དངོས་དང་ཡན་ལག་གཉིས་ལས། དང་པོ་ཏིང་འཛིན་གསུམ་གྱི་ཁོག་ཕུབ། འབྲས་བུ་རྟེན་བརྟེན་པའི་དཀྱིལ་འཁོར་བསྐྱེད་པའོ། །དང་པོ་ནི་སྦྱང་བྱ་འཁོར་བའི་སྐྱེ་འཆི་བར་དོ་གསུམ་སྦྱང་ ངོ་། །སྦྱངས་འབྲས་སྐུ་གསུམ་འགྲུབ་རུང་གི་ལམ་གྱི་གནད་ཚང་བ་དཀྱིལ་འཁོར་བསྒོམ་པ་ཐམས་ཅད་ཀྱི་རྩ་བ་ཡིན་ལ། དེ་ཏིང་ནི་ཆོས་ཐམས་ཅད་ཀྱི་ངོ་བོ་སྟོང་བ་སྤྲོས་པ་མཐའ་དག་དང་བྲལ་བའི་རང་བྱུང་ཡེ་ཤེས་གཟུང་འཛིན་ གྱི་མཚན་མའི་གཡའ་དག་པ་ལ་མཉམ་པར་བཞག་པས། སྦྱང་བྱ་འཆི་བ་དག ཆོས་སྐུ་ལ་ང་རྒྱལ་བཞག གཟུགས་མེད་ཀྱི་ཁམས་སྦྱངས། འབྲས་བུ་ཆོས་སྐུ་མངོན་དུ་བྱེད་པའི་ས་བོན་ཐེབས། རྫོགས་རིམ་དོན་གྱི་འོད་གསལ་རྒྱུད་ལ་སྐྱེ་བའི་སྨིན་བྱེད་དུ་འགྲོ་བ་ཡིན། ཀུན་ཏིང་ནི་གནས་ལུགས་དེའི་རང་ བཞིན་འོད་གསལ་བ་རང་རྩལ་འགག་པ་མེད་པ་བསྒོམས་པས། སྦྱང་བྱ་བར་དོ་དག ལོངས་སྐུ་ལ་ང་རྒྱལ་བཟུང་། གཟུགས་ཁམས་ཀྱི་སྐྱོན་དག་པར་བྱེད། འབྲས་བུ་ལོངས་སྐུ་མངོན་དུ་བྱེད་པའི་ས་བོན་ཐེབས། རྫོགས་རིམ་འོད་གསལ་ལས་ཟུང་འཇུག་གི་ལྷར་ལྡང་བའི་སྨིན་བྱེད་དུ་འགྲོ། རྒྱུ་ཏིང་ནི་ཆོས་ཐམས་ཅད་རང་བཞིན་སྟོང་ཉིད་མ་རྟོགས་པས་འཁྲུལ་བའི་སེམས་ཅན་རྣམས་ལ་ཐུགས་རྗེ་ཆེན་པོ་འཛིན་མེད་སྒྱུ་མ་ལྟ་བུའི་སྙིང་རྗེ་ཆེན་པོ་སྟོང་ཉིད་སྙིང་རྗེ་ཟུང་དུ་འཇུག་པའི་རྒྱུ་ལས་རང་གི་རིག་པ་དེ་པད་མ་དཀར་པོ་ཧྲཱིཿཡིག་གིས་མཚན་པ་བདེ་གསལ་སྟོང་ཉིད་ཀྱི་རང་བཞིན་དུ་བསྒོམས་པས། སྦྱང་བྱ་མ་དག་པའི་སྐྱེ་བ་དག སྤྲུལ་སྐུ་ལ་ང་རྒྱལ་བཟུང་། འདོད་ཁམས་སྦྱོངས། སྤྲུལ་ སྐུ་འགྲུབ་པའི་ས་བོན་རྒྱུད་ལ་བཞག རྫོགས་རིམ་རླུང་སེམས་ལས་ལྷ་སྐུར་ལྡང་ཏེ་སེམས་ཅན་གྱི་དོན་བྱེད་པའི་སྨིན་བྱེད་དུ་འགྱུར་བ་ཡིན། གཉིས་པ་ནི༑ ནམ་མཁར་རང་སེམས་ཀྱི་ངོ་བོ་པད་དཀར་ཧྲཱིཿདང་བཅས་པ་ལས་འོད་ཟེར་སྤྲོས་དོན་གཉིས་བྱས་སླར་བསྡུས་ཏེ་ཐིམ་པ་ལས། གང་དུ་རང་སངས་རྒྱས་པའི་ཞིང་རྣམ་པར་དག་སྟེ་འབྱུང་བཞི་རིམ་བརྩེགས་རི་རབ་ཀྱི་སྟེང་དུ་པད་མ་ཉི་མ་སྣ་ཚོགས་རྡོ་རྗེའི་གདན་གྱི་སྟེང་དུ། འབྱུང་ལྔ་རྣམ་པར་དག་པ་རིགས་ཀྱི་ཡུམ་ལྔའི་ངོ་བོ་འབྲས་བུ་སངས་རྒྱས་རྣམས་གང་དུ་འཚང་རྒྱ་བའི་ཞིང་ཁམས་ཡུམ་ལྔའི་མཁའ་མཚོན་པའི་དབྱིངས་དོན་དམ་རང་བཞིན་ལྷུན་གྱིས་གྲུབ་པའི་རི་བོ་ཏ་ལའི་གནས་ཡིན་པ་ལ། རྒྱུ་རྐྱེན་གྱིས་མ་བསྐྱེད་པའི་ཡེ་ནས་རང་བྱུང་དུ་ཡོད་པའི་ཡོངས་གྲུབ་དོན་དམ་པའི་དཀྱིལ་འཁོར་སྟེ། གཞལ་ ཡས་ཁང་མཚན་ཉིད་ཡོངས་སུ་རྫོགས་པའི་དབུས་སུ། པད་མ་དཀར་པོ་ལ་ཟླ་བ་ཉ་གང་བའི་ལྷའི་གདན་རྣམས་བསྒོམས། དེ་རྣམས་ཀྱི་བརྡ་དོན་སོགས་མ་སྤྲོས་སོ། །བརྟེན་པ་ལྷའི་དཀྱིལ་འཁོར་བསྒོམ་པ་ནི། རྡོ་རྗེའི་ཆོ་ག་གསུམ་བསྐྱེད་ཀྱི་སྒོ་ནས་བསྐྱེད་པ་ཡིན་ལ། དེ་ནི་རྒྱུའི་ས་བོན་ནམ་མཁའ་ལས་གདན་སྟེང་དུ་བབས་པས་ཧྲཱིཿཡིག་འབྲུ་ནི་གསུང་ཡིག་འབྲུའི་ཆོ་ག ས་བོན་གྱིས་མཚན་པའི་པད་མ་དཀར་པོ་ནི་ཐུགས་ཕྱག་མཚན་གྱི་ཆོ་ག དེ་ཡོངས་སུ་གྱུར་ པ་ལས་ལྷའི་སྐུ་གསལ་བ་ནི་སྐུ་ཡོངས་སུ་རྫོགས་པའི་ཆོ་ག་སྟེ་གཞུང་བཞིན་བསྐྱེད་དོ། །གཉིས་པ་དེ་ཉིད་རྫོགས་བྱེད་ཡན་ལག་རྣམས་ཀྱི་ཐོག་མ་ཡེ་ཤེས་ པ་གཞུགས་པ་ནི། རང་ལུས་ཀྱིས་མཚོན་པའི་སྣང་བའི་འཁོར་ལོ་དམ་ཚིག་སེམས་དཔའ་ཡིན་ལ་རང་ལ་ཡེ་ནས་རིག་སྟོང་གི་ཡེ་ཤེས་སེམས་དཔའ་གདོད་ནས་འདུ་འབྲལ་མེད་པ་ཀུན་ཁྱབ་ཏུ་བཞུགས་ཀྱང་གནས་ལུགས་མ་རྟོགས་པའི་གཉིས་འཛིན་གྱི་དྲི་མ་སྦྱང་བའི་སླད་དུ། རང་གི་ཐུགས་ཀའི་འོད་ ཟེར་གྱིས་བསྐུལ་ཏེ་ཆོས་ཀྱི་དབྱིངས་རང་བཞིན་ལྷུན་གྱིས་གྲུབ་པའི་གནས་རྣམས་ནས། དོན་དམ་ཆོས་ཀྱི་སྐུ་ལས་ཀུན་རྫོབ་གཟུགས་སྐུ་སྤྱན་རས་གཟིགས་ ཀྱི་རྣམས་པར་བཞེངས་ཏེ། སྐད་ཅིག་གིས་བྱོན་ནས་གཉིས་སུ་མེད་པར་ཐིམ་པར་བསམ། དེ་ལྟར་སྤྱན་དྲངས་པའི་ལྷ་ཚོགས་རྣམས་དམ་ཡེ་དབྱེར་མེད་དུ་བཞུགས་སུ་གསོལ་ལ་ཀུན་རྫོབ་དང་དོན་དམ་རྟོགས་པས་ཕྱག་འཚལ། ཐུགས་ཀ་ནས་སྤྲོས་པའི་ལྷ་མོ་རྣམས་ཀྱི་ཕྱི་ཆུ་གཉིས་ཉེར་སྤྱོད་རྫས་རྟགས་རིན་ཆེན་བདུན་སོགས་དང་། ནང་འདོད་ཡོན་ལྔ་ཁྱད་པར་ཅན་གྱི་མཆོད་པ་སྨན་གཏོར་རཀྟ་གསུམ་དང་། གསང་བ་སྦྱོར་སྒྲོལ་གྱི་བརྟུལ་ཞུགས། དེ་ཁོ་ན་ཉིད་ཀྱི་ལྟ་བའི་ངང་དུ་མཆོད་དེ་ཆེ་བའི་ཡོན་ཏན་དུ་མ་ལ་བསྟོད་དེ་མཆོད་ལྷ་བསྡུ། དེ་ནས་བསྐྱེད་རིམ་གྱི་ཡན་ལག་བཟླས་པའི་རྣམ་འབྱོར་ལ་སྔགས་བཟླས་པའི་དགོས་པ་ནི། ཏིང་འཛིན་མེ་དང་འདྲ་བ་ལ། བཟླས་བརྗོད་རླུང་དང་འདྲ་བས་བསྐུལ། ཞེས་གསུང་པས། ལྷའི་གསལ་སྣང་གི་ཏིང་ངེ་འཛིན་གྱི་མེ་ངར་མ་ལ་བཟླས་བརྗོད་རླུང་གི་རྩོལ་བས་བསྐྱོད་པས་ནུས་པའི་མེ་ལྕེ་འབར་ཏེ་སེམས་ཀྱི་དྲི་མ་བསྲེགས། ངག་གི་ནུས་པ་མཆེད། ལྷའི་ཐུགས་རྒྱུད་བསྐུལ་བར་བྱེད་པས་སོ། །ཕྲེང་བ་ནི། རབ་རིན་པོ་ཆེ། འབྲིང་ཤིང་འབྲས། ཐ་མ་རྡོ་ལས་བྱུང་བ་དང་། ཞི་བ་ལ་དུང་དང་ཤེལ། རྒྱས་པ་ལ་གསེར་དང་མུ་ཏིག དབང་ལ་བྱུ་རུ་ཙན་དན་དམར་པོ་པདྨའི་སྙིང་པོ་དང་། དྲག་པོ་ལ་ལྕགས་ དང་གཡུ་ཕྲེང་སེང་ལྡེང་སོགས་གསུངས། སྤྱིར་ཞི་བ་ལ་བྷོ་དྷི་ཙིཏྟ་དང་། ཁྲོ་བོ་ལ་རཀྴ་བསྔགས་པ་དང་། བོ་དྷི་ཙི་ཡིས་གྲངས་མེད་འགྱུར། ཅེས་དེ་ཉིད་ལས་དངོས་གྲུབ་ཐམས་ཅད་མཆོག་ཏུ་ཐོབ་པར་འགྱུར་རོ། །བཟླས་པའི་ཐོག་ མར